**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍ និងនីតិវិធី

ស្តីពីៈ

ការជ្រើសរើសនិស្សិតអាហារូបករណ៍

​​​**-**បានឃើញព្រះរាជក្រម ០២/រកម/០១៩៦.០១ ចុះថ្ងៃទី ២៤ ខែ មករា ឆ្នាំ ១៩៩៦ ដែលប្រកាសឱ្យ ប្រើច្បាប់ ស្តីពីការបង្កើតក្រសួងអប់រំ យុវជន និងកីឡា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពី លក្ខណៈវិនិច្ឆ័យ នៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជរដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យគ្រប់គ្រង និងសេដ្ឋកិច្ច

-យោងតាមការចំាបាច់របស់សាកលវិទ្យាល័យគ្រប់គ្រង និងសេដ្ឋកិច្ច

ដើម្បីប្រសិទ្ធភាព ក្នុងការជ្រើសរើសនិស្សិតអាហារូបករណ៍ ឱ្យចូលរៀនប្រកបដោយគុណភាព ប្រសិទ្ធភាព ព្រមទាំងគោរពវិន័យ និងមានរបៀបរៀបរយល្អក្នុងការសិក្សា គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍សម្រាប់អនុវត្តដែលមានខ្លឹមសារដូចតទៅ៖

ជំពូក១

បញ្ញាត្តិទូទៅ

**ប្រការ១:** គោលការណ៍នេះមានឈ្មោះថា “គោលការណ៍ជ្រើសរើសនិស្សិតអាហារូបករណ៍“ ដែលបានរៀបរៀងចងក្រងដោយគណៈគ្រប់គ្រងសាកលវិទ្យាល័យគ្រប់គ្រង និងសេដ្ឋកិច្ច។

**ប្រការ២:** គោលការណ៍នេះ មានគោលបំណង និងគោលដៅ​ចំបង ទុកជាមូលដ្ឋានក្នុងការតំរង់ទិស ចំពោះការជ្រើសរើសនិស្សិតអាហារូបករណ៍ ឱ្យចូលសិក្សានៅសាកលវិទ្យាល័យគ្រប់គ្រង និងសេដ្ឋកិច្ច ប្រកបដោយតម្លាភាព​ និងយុត្តិធម៌។

ជំពូក២

ប្រភេទអាហារូបករណ៍

**ប្រការ៣:** បេក្ខជនទាំងពីរភេទអាចទទួលបានអាហារូបករណ៍ ពីសាកលវិទ្យាល័យបានតាមរូបភាពប្រឡងជ្រើសរើសយកបេក្ខជនដែលពូកែ។

**ប្រការ៤:** បេក្ខជនទាំងពីរភេទអាចទទួលបានអាហារូបករណ៍ ពីសាកលវិទ្យាល័យបានតាមរូបភាពជ្រើសរើសដោយផ្តល់អាទិភាពចំពោះបេក្ខជនក្រីក្រ នៅតំបន់ដាច់ស្រយាល។

**ប្រការ៥:** បេក្ខជនទាំងពីរភេទអាចទទួលបានអាហារូបករណ៍ ពីសាកលវិទ្យាល័យបានតាមរូបភាពជ្រើសរើសដោយផ្តល់អាទិភាពចំពោះបេក្ខជនជានារីភេទ។

**ប្រការ៦:** បេក្ខជនទាំងពីរភេទអាចទទួលបានអាហារូបករណ៍ ពីសាកលវិទ្យាល័យបានតាមរូបភាពជ្រើសរើសដោយផ្តល់អាទិភាពចំពោះបេក្ខជនដែលបានស្នើរដោយថ្នាក់ដឹកនាំ ក្រសួង ស្ថាប័ននានា។

**ប្រការ៧:​​​​**​ បេក្ខជនទាំងពីរភេទអាចទទួលបានអាហារូបករណ៍ ពីសាកលវិទ្យាល័យបានតាមរូបភាពជ្រើសរើស ដោយផ្តល់តាមនិទ្ទេសក្នុងការប្រឡងយកសញ្ញាប័ត្រមធ្យមសិក្សាទុតិយភូមិ។

ជំពូក៣

លក្ខខ័ណ្ឌជ្រើសរើសនិស្សិតអាហារូបករណ៍

**ប្រការ៨:​​​​** បេក្ខជនទាំងពីរភេទដែលទទួលបានអាហារូបករណ៍ ពីសាកលវិទ្យាល័យតាមរយៈការប្រឡងលុះត្រាតែៈ

-បេក្ខជនត្រូវមានសញ្ញាប័ត្រមធ្យមសិក្សាទុតិយភូមិ (កម្រិតបរិញ្ញាបត្រ)

-បេក្ខជនបានប្រឡងធ្លាក់មធ្យមសិក្សាទុតិយភូមិ (កម្រិតបរិញ្ញាបត្ររង)

-បេក្ខជនត្រូវឆ្លងកាត់ការប្រឡងតេស្ត

-បេក្ខជនត្រូវមានពិន្ទុខ្ពស់ជាងគេ ក្នុងចំណោមបេក្ខជនដែលប្រឡងទាំងអស់

**ប្រការ៩:** បេក្ខជនទាំងពីរភេទដែលទទួលបានអាហារូបករណ៍ ពីសាកលវិទ្យាល័យ តាមរយៈជ្រើសរើសដោយផ្តល់ចំពោះបេក្ខជនក្រីក្រ នៅតំបន់ដាច់ស្រយាលលុះត្រាតែៈ

-បេក្ខជនត្រូវមានសញ្ញាបត្រមធ្យមសិក្សាទុតិយភូមិ (កម្រិតបរិញ្ញាបត្រ)

-បេក្ខជនបានប្រឡងធ្លាក់មធ្យមសិក្សាទុតិយភូមិ (កម្រិតបរិញ្ញាបត្ររង)

-បេក្ខជនមានទីលំនៅដាច់ស្រយាល

-បេក្ខជនត្រូវមានការបញ្ជាក់យ៉ាងត្រឹមត្រូវពីអាជ្ញាធម៌ភូមិ ឃុំ ថាពិតជាក្រីក្រ

-បេក្ខជនត្រូវភ្ជាប់សៀវភៅគ្រួសារដែលមានបញ្ជាក់ពីមុខរបរឳពុកម្តាយ

**ប្រការ១០:** បេក្ខនារីដែលទទួលបានអាហារូបករណ៍ ពីសាកលវិទ្យាល័យ តាមរយៈជ្រើសរើសដោយផ្តល់ចំពោះបេក្ខនារីលុះត្រាតែៈ

-បេក្ខនារីត្រូវមានសញ្ញាបត្រមធ្យមសិក្សាទុតិយភូមិ (កម្រិតបរិញ្ញាបត្រ)

-បេក្ខនារីបានប្រឡងធ្លាក់មធ្យមសិក្សាទុតិយភូមិ (កម្រិតបរិញ្ញាបត្ររង)

-បេក្ខនារីមានទីលំនៅដាច់ស្រយាល

-បេក្ខនារីត្រូវមានការបញ្ជាក់យ៉ាងត្រឹមត្រូវពីអាជ្ញាធម៌ភូមិ ឃុំ ថាពិតជាក្រីក្រ

-បេក្ខនារីត្រូវភ្ជាប់សៀវភៅគ្រួសារដែលមានបញ្ជាក់ពីមុខរបរឳពុកម្តាយ

**ប្រការ១១:** បេក្ខជនទាំងពីរភេទដែលទទួលបានអាហារូបករណ៍ ពីសាកលវិទ្យាល័យ តាមរយៈជ្រើសរើស ដោយផ្តល់ចំពោះបេក្ខជន ដែលមានការស្នើរសុំពីថ្នាក់ដឹកនាំលុះត្រាតែៈ

-បេក្ខជនត្រូវមានសញ្ញាប័ត្រមធ្យមសិក្សាទុតិយភូមិ (កម្រិតបរិញ្ញាបត្រ)

-បេក្ខជនបានប្រឡងធ្លាក់មធ្យមសិក្សាទុតិយភូមិ (កម្រិតបរិញ្ញាបត្ររង)

-បេក្ខជនមានទីលំនៅដាច់ស្រយាល

-បេក្ខជនត្រូវមានការបញ្ជាក់យ៉ាងត្រឹមត្រូវពីអាជ្ញាធម៌ភូមិ ឃុំ ថាពិតជាក្រីក្រ

-បេក្ខជនត្រូវភ្ជាប់មកជាមួយនូវលិខិតស្នើរសុំរបស់ថ្នាក់ដឹកនាំ

**ប្រការ១២:** បេក្ខជនទាំងពីរភេទដែលទទួលបានអាហារូបករណ៍ ពីសាកលវិទ្យាល័យ តាមរយៈជ្រើសរើសតាមព្រឹត្តិបត្តពិន្ទុប្រឡងសញ្ញាប័ត្រមធ្យមសិក្សាទុតិយភូមិលុះត្រាតែៈ

-បេក្ខជនត្រូវមានសញ្ញាប័ត្រមធ្យមសិក្សាទុតិយភូមិ (កម្រិតបរិញ្ញាបត្រ)

-បេក្ខជនមាននិទ្ទេសល្អ (A or B) ក្នុងការប្រឡងមធ្យមសិក្សាទុតិយភូមិ

ជំពូក៤

នីតិវិធីជ្រើសរើសនិស្សិតអាហារូបករណ៍

**ប្រការ១៣:** នីតិវិធីជ្រើសរើសអាហារូបករណ៍តាមរយៈការប្រឡងៈ

-ចេញសេចក្តីជូនដំណឹងដល់សាធារណៈជនទូទៅ

-បេក្ខជនត្រូវដាក់ពាក្យសុំប្រឡង

-គណៈកម្មការរៀបចំដំណើរការប្រឡង

-ចេញលទ្ធផលប្រឡង

-ជ្រើសរើសយកនិស្សិតដែលមានលទ្ធផលខ្ពស់ជាងគេ និងបន្តបន្ទាប់

-ធ្វើសំណើជូនសាកលវិទ្យាធិការ ដើម្បីសម្រេច

**ប្រការ១៤:** នីតិវិធីជ្រើសរើសអាហារូបករណ៍តាមរយៈព្រឹត្តិបត្រពិន្ទុប្រឡងសញ្ញាប័ត្រមធ្យមសិក្សាទុតិយភូមិ

-បេក្ខជនបំពេញពាក្យសុំអាហារូបករណ៍ ដោយភ្ជាប់ជាមួយព្រឹត្តិបត្រពិន្ទុ

-គណៈកម្មការពិនិត្យនិទ្ទេសរួមលើព្រឹត្តិបត្រពិន្ទុប្រឡងមធ្យមសិក្សាទុតិយភូមិ

 +និទ្ទេសរួម (A) ទទួលបានអាហារូបករណ៍ ១០០ភាគរយ

 +និទ្ទេសរួម (B) ទទួលបានអាហារូបករណ៍ ៥០ភាគរយ

-ធ្វើសំណើជូនសាកលវិទ្យាធិការ ដើម្បីសម្រេច

**ប្រការ១៥:** ដោយឡែកអាហារូបករណ៍តាមរូបភាពដ៏ទៃទៀត នីតិវិធីជ្រើសរើសតាមស្ថានភាពជាក់ស្តែង

 ជំពូក៥

កម្រិតអាហារូបករណ៍

**ប្រការ១៦:** កំរិតអាហារូបករណ៍ដែលផ្តល់ដោយសាកលវិទ្យាល័យមានដូចខាងក្រោមៈ

- អាហារូបករណ៍១០០ភាគរយ ( សិក្សាឥតបង់ថ្លៃរយៈពេល៤ឆ្នាំ )

- អាហារូបករណ៍៦០ភាគរយ ( បង់ថ្លៃសិក្សា ៤០ភាគរយ រយៈពេល៤ឆ្នាំ )

- អាហារូបករណ៍ ៥០ភាគរយ (បង់ថ្លៃសិក្សា ៥០ភាគរយ រយៈពេល៤ឆ្នាំ )

- អាហារូបករណ៍ ៤០ភាគរយ (បង់ថ្លៃសិក្សា ៦០ភាគរយ រយៈពេល៤ឆ្នាំ )

- អាហារូបករណ៍ ៣០ភាគរយ (បង់ថ្លៃសិក្សា ៧០ភាគរយ រយៈពេល៤ឆ្នាំ )

ជំពូក៦

លក្ខខ័ណ្ឌចូលសិក្សាសម្រាប់និស្សិតអាហារូបករណ៍

**ប្រការ១៧:** ចំពោះបេក្ខជនដែលមានសញ្ញាប័ត្រមធ្យមសិក្សាទុតិយភូមិ និងទទួលបានអាហារូបករណ៍ ១០០ភាគរយ និង៦០ភាគរយត្រូវសិក្សាពេលរសៀល។ ចំពោះបេក្ខជនទទួលបានអាហារូបករណ៍ក្រោម ៦០ភាគរយ អាចជ្រើសរើសម៉ោងសិក្សាបាន។

**ប្រការ១៨:** ចំពោះបេក្ខជនដែលធ្លាក់សញ្ញាប័ត្រមធ្យមសិក្សាទុតិយភូមិ ហើយទទួលបានអាហារូបករណ៍១០០ភាគរយ នោះត្រូវសិក្សាពេលរសៀល និងទទួលបានការសិក្សាឥតបង់ថ្លៃរយៈពេល ២ឆ្នាំតែប៉ុណ្ណោះ។

**ប្រការ១៩:** ចំពោះបេក្ខជនដែលមានសញ្ញាប័ត្រមធ្យមសិក្សាទុតិយភូមិ និងទទួលបានអាហារូបករណ៍១០០ភាគរយ (សិក្សាដោយឥតបង់ថ្លៃរយៈពេល ៤ឆ្នាំ) តែសិក្សាបានរយៈពេល១ឆ្នាំ ឬ២ឆ្នាំ ឬ៣ឆ្នាំសុំព្យួរការសិក្សា នៅពេលចូលសិក្សាវិញត្រូវបង់ថ្លៃសិក្សាជូនសាកលវិទ្យាល័យចាប់ពីឆ្នាំដែលបេក្ខជនចូលសិក្សាបន្ត។

**ប្រការ២០:** ចំពោះបេក្ខជនដែលធ្លាក់សញ្ញាបត្រមធ្យមសិក្សាទុតិយភូមិ និងទទួលបានអាហារូបករណ៍ ១០០ភាគរយ(សិក្សាដោយឥតបង់ថ្លៃរយៈពេល ២ឆ្នាំ) តែសិក្សាបានរយៈពេល១ឆ្នាំ សុំព្យួរការសិក្សា នៅពេលចូលសិក្សាវិញត្រូវបង់ថ្លៃសិក្សា ជូនសាកលវិទ្យាល័យចាប់ពីឆ្នាំដែលបេក្ខជនចូលបន្ត។

ជំពូក៧

អវសាន្តគោលការណ៍

**ប្រការ២១:** រាល់គោលការណ៍ទាំងឡាយណាដែលមានខ្លឹមសារខុស ឬផ្ទុយពីគោលការណ៍នេះត្រូវចាត់ទុកជានិរាករណ៍។

**ប្រការ២២:** និរាករណ៍គោលការណ៍នេះ លុះត្រាតែមានការអនុម័តជាផ្លូវការ ពីគណៈគ្រប់គ្រងសាកល វិទ្យាល័យ លើការកែតំរូវ ឬបន្ថែមបន្ថយក្នុងជំពូក ឬប្រការមួយចំនួន​ ឬមានគោលការណ៍ថ្មីមកជំនួសទាំងស្រុង។

ជំពូក៨

ការចូលជាធរមាន

**ប្រការ២៣:** គោលការណ៍នេះ មានប្រសិទ្ធភាពប្រើប្រាស់ចាប់ពីថ្ងៃចុះហត្ថលេខានេះតទៅ។

បណ្ឌិត ទុន ភក្តី

បាត់ដំបង ថ្ងៃទី..............ខែ...............ឆ្នាំ២០...

សាកលវិទ្យាធិការ

ចម្លងជូន

* ក្រុមប្រឹក្សាភិបាល

“ដើម្បីជ្រាបជាព័ត៌មាន”

* គ្រប់ការិយាល័យពាក់ព័ន្ធ

“ដើម្បីអនុវត្ត”

* ឯកសារ កាលប្បវត្តិ